**Fristelse**

**Prædiken 1. søndag i fasten 2021**

*Mattæusevangeliet kap. 4 v. 1-11*

Et ord vi kender så godt, og som vi måske forbinder med noget godt, selvom det er forbudt. Skulle det være en kage mere? Springe træningen over? Jo, tak! Drikke et glas mere? Se et afsnit mere på netflix?

Fristelse synes oftest at handle om de dagligdags ting, der gør det mere behageligt for os, og får os til at føle os godt tilpas – om end tilsat et stænk af dårlig samvittighed. For jeg **har** ikke godt af de ekstra kalorier, og jeg **burde** ikke ligge så meget på sofaen og se fjernsyn.

Der er ikke mange, der tænker på fristelse som forårsaget af Fristeren med stort F – eller som Djævelen – Satan – den onde selv.

Og tror vi egentlig på at Djævelen findes? Ja – vi siger jo i trosbekendelsen: vi forsager Djævelen og alle hans gerninger og alt hans væsen!

Den danske folkekirke er den eneste af de kristne kirker, der har forsagelsen som indledning til trosbekendelsen. Vi kan takke Grundtvig for, at vi har den. Han kæmpede for forsagelsen, for det sikrer at vi nævner den onde ved navn, og ikke ignorerer ham. Vi skal sige nej til ondskab og mørke, før vi siger ja til lys og liv.

Men hvad forstår vi ved den onde eller Djævelen? Allerede i 1800-tallet mente mange, at fornuftige, moderne mennesker da ikke kunne tro på en Djævel med svovl og helvede som følgeskab.

Da jeg skulle vælge et billede til dagens tekst var jeg i tvivl. Jeg havde først valgt et billede af et æble. En sort baggrund, som gennembrydes af en hånd, der rækker et fristende, rødt æble frem. Et helt klassisk motiv – men lige så klassisk er det billede af Doré, som jeg endte med at vælge. En Djævel med horn og flagermusvinger, der frister Kristus – og Kristus, der står rank og står imod.

Jeg tænker, at hvis **mine** fristelser altid blev rakt mig af et sådant hornet væsen med vinger, var det hele meget lettere: jeg kan se, at her kommer noget ondt. Jeg siger fra!

Men sådan er det jo ikke. Fristelserne kommer heller ikke bare som trangen til en kage, man ikke har brug for. De kommer også som sund fornuft og overtalelse. Også omkring de mere alvorlige ting i ens liv. De beslutninger, der virkelig handler om noget. Både i forhold til én selv og til ens medmennesker.

Fristelserne bruger fornuft og overtalelse: ”du skal tænke på dig selv først” – eller kan komme som smiger: ”du har fortjent det” – eller som tvivl: ”kan det virkelig passe at?” Som er i familie med ”har Gud virkelig sagt?”

Efter dåben fører Ånden Jesus ud i ørkenen, og det er her, han efter 40 dages faste bliver fristet af Djævelen. Jesus må have været fuld af mange menneskelige tanker og overvejelser om den opgave, der lå foran ham. Hvordan skulle han gå til opgaven? Hvordan skulle hans rolle være? Kunne han klare opgaven? Og hvad skulle det føre til? Hvordan skulle det ligesom slutte, det hele? Han har nok kunnet ane sit endeligt – sin lidelse og død - ude i horisonten, og det er jo sin sag at gå roligt og fattet mod den skæbne.

Da Jesus efter de 40 dage i ørkenen er udmattet og kraftesløs slår den onde til. Med fristelser om hurtig lindring fra sult. Det er da sund fornuft at lave sten om til brød, når man nu kan! Og hvorfor ikke bevise sin overjordiske magt ved at kaste sig ud fra det højeste bjerg, og få andre til at tjene én? Og endnu bedre: se her: du kan få al magt, al rigdom og suverænitet over hele jorden. Du kan leve et behageligt og godt liv uden lidelse – der er bare lidt dét: du skal kaste dig ned og tilbede mig!

Det, som den onde tilbyder er: der er dén mulighed, at Jesus kan vælge at gå uden om korset. Du kan gå en anden vej end dén, som Gud har bestemt for dig. Du kan bruge din status som Guds søn til at undgå lidelsen.

Der er altid den uimodståelige trang til at vælge noget, der er behageligt for én selv. Det er slet ikke noget ondt. Det forekommer mig ikke at være etisk forkert, ja, det er nærmest uskyldigt! Og så viser det sig at være usundt på flere planer. Det går stik imod dét, som Gud vil med mit liv, og det går ud over andre.

Nogle af jer har måske set det interview med Brunhilde Pomsel, som blev sendt i tv forleden. Brunhilde Pomsel er blevet kendt for at have været sekretær for Josef Goebbels under det nazistiske styre i Tyskland. Før hun blev det, arbejdede hun samtidig for både en jødisk og en højre nationalistisk chef.

Hun meldte sig ind i nazipartiet. Ikke fordi hun var glødende nationalsocialist, men fordi det gav hende bedre muligheder for et bedre job. Og så fik hun et job i Goebbels ministerium. Det gav en god løn, og gode trygge kår under krigen. Hun udførte sit job, fordi hun skulle. Hun tog ikke stilling til forholdene, havde ikke en mening om det, siger, hun ikke kendte til de forfærdelige ting, der skete. Men hun havde en jødisk veninde. Brunhilde kunne godt se, det ikke gik så godt for veninden. Hun levede i fattigdom, og pludselig var hun forsvundet. Brunhilde stillede ikke spørgsmål, undersøgte ikke noget. Hun vægtede sit eget gode liv, gode job, gode løn højere. Hun gjorde ikke noget sådan direkte ondt, og alligevel bidrog hun til noget ondt. Var én af dem, der fik det nazistiske hjul og den nazistiske ondskab til at dreje rundt.

Skal vi dømme hende? Kunne det ikke være én af os? Vi kan alle forføres, fordrejes, og vælge det forkerte - bevidst eller ubevidst. Vælge det, der umiddelbart er bedst for mig og mest behageligt. Det gælder os alle – lige fra Eva i Paradisets have til alle mennesker gennem alle tider – os i dag.

At vælge dét, der er behageligt for én selv. Det er dén fristelse, Jesus får hvisket i øret af Djævelen. Guds modstander. Du behøver ikke……

Forskellen er, at hvor Adam og Eva og alle os andre falder i, besejrer Jesus den tvivl og fristelse, som Djævelen forsøger at så i hans sind. Jesus giver afkald på magten. Han afstår fra at flygte fra sit menneskeliv. Afstår fra at blive Gud på Djævelens præmisser.

Djævelen bliver afvist tre gange, og må fortrække. Jesus fortrækker ikke, og stikker ikke af fra sit menneskeliv og sin opgave. For ham er Djævelens magt brudt. I ham åbnes vejen til Guds rige for alle os. Det sikrede han, Guds søn, da han gik den vej, han skulle. Ad støvede veje i Galilæa frem til Jerusalem, hvor han gennem kors, død og opstandelse brød dødens magt over os alle.

Jo, men vi er jo stadig svage, selvoptagede mennesker – altid til fals for en god fristelse. Hvad skal vi gøre for at stå fristelser imod, blive lidt mindre selvoptagede, ikke blive et led i ondskabens hjul?

Her trækker jeg endnu engang Luther frem fra boghylden: ”vil du opfylde alle bud, blive dit onde begær og din synd kvit, således som buddene uomgængeligt kræver det? Se da, tro på Kristus. I ham tilsiger jeg dig al nåde, retfærdighed, fred og frihed”.

Hold dig til Guds ord om Kristus. Det er dén kærlighed, der går gennem døden for os. For at befri os til liv. Hold dig til dét ord. I det ord er der liv og syndernes forladelse.

Luther fremhævede i øvrigt ofte musikken som en måde, hvorpå vi kan gøre os fri af det onde. Musik og sang beroliger og opmuntrer nemlig sjælen: ”Så kom, lad os Djævelen til trods synge af fuld hals” – ja, det kan vi så ikke i dag, men vi kan lytte, og læse og gerne nynne med på Møllehaves salme om Guds nåde: salme 522, og så kan vi hver især synge af fuld hals, når vi kommer hjem.

Amen